Mandag eftermiddag meddelte Henning G. Jensen, at han ikke genopstiller som borgmesterkandidat. Det skete ved det ugentlige byrådsmøde, og det kom som et chok for nogen af byrådsmedlemmerne. - Det kom som en bombe, siger Tommy Eggers (DF), der er Forsyningsrådmand i Aalborg Kommune. Selv siger Henning G. Jensen, at det var det rette tidspunkt, han tog beslutningen. - Nu har jeg jo snart været med i fyrre år, hvoraf de 32 år har været som fuldtidspolitiker. Der er også et tidspunkt, hvor nok må være nok, siger Henning G. Jensen. Han forklarer at det blandt andet er af hensyn til hans familie, at han nu har besluttet ikke at genopstille som borgmesterkandidat, når der er kommunalvalg om to år. - Man gør jo sommetider status i livet. Jeg håber jo også at blive gammel og have et liv sammen med mine børn og børnebørn og min kone. Så må man jo foretage nogle valg. Og så har jeg altid haft den grundholdning, at man ikke skal blive ved så længe, at det bliver et problem at komme af med én igen, siger borgmester Henning G. Jensen.

Referat:
Meldingen om, at Henning G. Jensen ikke genopstiller kom som en bombe for nogen - selv siger han, at det var det rette tidspunkt.